**Έκθεση της Κοινοβουλευτικής Επιτροπής Υγείας για το νομοσχέδιο «Ο περί Προϋπολογισμού του Συμβουλίου της Ιατρικώς Υποβοηθούμενης Αναπαραγωγής του 2022 Νόμος του 2022»**

**Παρόντες:**

Σάβια Ορφανίδου, αναπλ. πρόεδρος Χρίστος Χριστόφιας

Χαράλαμπος Πάζαρος Χρύσανθος Σαββίδης

Μαρίνα Νικολάου Μιχάλης Γιακουμή

H Koινοβουλευτική Επιτροπή Υγείας μελέτησε το υπό αναφορά νομοσχέδιο σε συνεδρία της, που πραγματοποιήθηκε στις 17 Φεβρουαρίου 2022. Στην εν λόγω συνεδρία κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Υγείας, του Υπουργείου Οικονομικών και η πρόεδρος του Συμβουλίου Ιατρικώς Υποβοηθούμενης Αναπαραγωγής (ΣΙΥΑ).

Σκοπός του νόμου που προτείνεται είναι η κατά νόμο έγκριση του προϋπολογισμού του ΣΙΥΑ για το οικονομικό έτος 2022.

Ο προϋπολογισμός του ΣΙΥΑ για το έτος 2022 είναι ισοσκελισμένος και προβλέπει δαπάνες ύψους €224.802 και έσοδα του ίδιου ύψους, τα οποία προέρχονται από κρατική χορηγία (€222.802) και από άλλες πηγές (€2.000).

Οι προϋπολογιζόμενες δαπάνες του ΣΙΥΑ για το έτος 2022 αφορούν κυρίως τα ακόλουθα:

1. Μισθοδοσία υπαλλήλων (€28.152).
2. Λειτουργικές δαπάνες (€61.550).
3. Συμβουλευτικές υπηρεσίες (€111.500).

Στο στάδιο της συζήτησης του προτεινόμενου προϋπολογισμού την επιτροπή απασχόλησαν μεταξύ άλλων ο αριθμός των αιτήσεων που υποβάλλονται ετησίως στο ΣΙΥΑ, τα τέλη που εισπράττονται από την υποβολή τους, καθώς και το ποσοστό των αιτήσεων που τυγχάνουν έγκρισης. Μέλη της επιτροπής ζήτησαν επίσης ενημέρωση κατά πόσον οι υπηρεσίες που παρέχει το ΣΙΥΑ τυγχάνουν ικανοποιητικής αξιοποίησης από την κοινωνία, ενώ επισήμαναν παράλληλα την ανάγκη για αύξηση του προϋπολογισμού του ΣΙΥΑ, ώστε να ενισχυθεί το έργο του. Αναφερόμενοι γενικότερα στην ανάγκη περαιτέρω στήριξης της διαδικασίας εξωσωματικής γονιμοποίησης από το κράτος, μέλη της επιτροπής δήλωσαν ότι αναμένουν περαιτέρω αύξηση του σχετικού κονδυλίου, όταν οι δημοσιονομικές συνθήκες το επιτρέψουν, ενώ παράλληλα επισήμαναν την ανάγκη αναθεώρησης του υφιστάμενου σχετικού νομοθετικού πλαισίου. Τέλος, η επιτροπή ζήτησε πρόσθετα στοιχεία και επεξηγήσεις σε σχέση με επιμέρους κονδύλια δαπανών του προϋπολογισμού.

Σε ό,τι αφορά τα πιο πάνω ζητήματα τα οποία τέθηκαν από τα μέλη της επιτροπής, η πρόεδρος του ΣΙΥΑ έδωσε διευκρινίσεις σε σχέση με επιμέρους προϋπολογιζόμενες δαπάνες και επιφυλάχθηκε να τοποθετηθεί γραπτώς επί των λοιπών ζητημάτων τα οποία τέθηκαν από τα μέλη της επιτροπής.

Η Κοινοβουλευτική Επιτροπή Υγείας, αφού διεξήλθε τις επιμέρους πρόνοιες του προϋπολογισμού και αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Η αναπληρώτρια πρόεδρος της επιτροπής και το μέλος της βουλευτής της κοινοβουλευτικής ομάδας του Δημοκρατικού Συναγερμού, το μέλος της βουλευτής της κοινοβουλευτικής ομάδας του Δημοκρατικού Κόμματος, το μέλος της βουλευτής του Κινήματος Σοσιαλδημοκρατών ΕΔΕΚ, καθώς και το μέλος της βουλευτής της Δημοκρατικής Παράταξης τάχθηκαν υπέρ της ψήφισης του νομοσχεδίου σε νόμο για την κατά νόμο έγκριση του προϋπολογισμού του ΣΙΥΑ για το έτος 2022.
2. Τα μέλη της επιτροπής βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις επιφυλάχθηκαν να τοποθετηθούν κατά τη συζήτηση του προϋπολογισμού στην ολομέλεια του σώματος.

21η Φεβρουαρίου 2022

Αρ. Φακ.: 23.01.063.045-2022

ΕΠ/ΑΠ/ΓΧ